SMERNICA KOMISIE 95/45/ES
z 26. júla 1995,
ktorou sa ustanovujú osobitné kritériá čistoty týkajúce sa farbív určených na používanie v potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov, týkajúcich sa potravinárskych prídavných látok povolených na použitie v potravinách určených na ľudskú spotrebu ([1]), naposledy zmenenú a doplnenú smernicou 94/34/ES ([2]), najmä na jej článok 3 ods. 3 písm. a),
po poradách s Vedeckým výborom pre potraviny,
keďže je potrebné určovať kritériá čistoty pre všetky farbivá uvedené v smernici Európskeho parlamentu a Rady 94/36/ES z 30. júna 1994 o farbivách na použitie v potravinách ([3]);
keďže je potrebné zrevidovať kritériá čistoty pre farbivá uvedené v smernici Rady z 23. októbra 1962 o aproximácii právnych predpisov členských štátov týkajúcich sa farbív, ktoré sú povolené na použitie v potravinách určených pre ľudskúspotrebu ([4]), naposledy zmenenej a doplnenej smernicou 85/7/EHS ([5]);
keďže je potrebné zvážiť podrobnosti a analytické metódy pre farbivá uvedené v Potravinovom kódexe a materiáloch Spoločného výboru expertov FAO/WHO (Organizácie pre výživu a poľnohospodárstvo//Svetovej zdravotníckej organizácie) pre prísady do jedla (JECFA - SVEPJ);
keďže prísady do jedla, ktoré sa pripravujú výrobnými metódami alebo z východiskových látok významne odlišných od metód a látok zahrnutých do vyhodnotenia Vedeckého výboru pre potraviny, alebo odlišných od tých, ktoré sú uvedené v tejto smernici, sa musia predkladať Vedeckému výboru pre potraviny na účely kompletného vyhodnotenia s dôrazom na kritériá čistoty;
keďže opatrenia stanovené v tejto smernici sú v súlade so stanoviskom Stáleho výboru pre potraviny,
PRIJALA TÚTO SMERNICU:
Článok 1
V prílohe k tejto smernici sú stanovené kritériá čistoty uvedené v článku 3 ods. 3 písm. a) smernice 89/107/EHS pre farbivá uvedené v smernici 94/36/ES.
Týmto sa ruší článok 8 a príloha III smernice z 23. októbra 1962.
Článok 2
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. júla 1996. Okamžite budú o tom informovať Komisiu.
Keď členské štáty prijmú tieto opatrenia, musia v čase svojho úradného uverejnenia obsahovať odkaz na túto smernicu alebo musia byť sprevádzané takýmto odkazom. Členské štáty prijmú procesný postup pre formuláciu takéhoto odkazu.
2. Výrobky uvedené na trh alebo označené pred 1. júlom 1996, ktoré nie sú v súlade s touto smernicou, však možno predávať na trhu až do vyčerpania zásob.
Článok 3
Táto smernica nadobúda účinnosť tretí deň odo dňa jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 26. júla 1995